## La secretària autonòmica de Cultura destaca el “compromís del Consell amb la vertebració de la cultura de qualitat i per a tots els públics”

*** L’IVC presenta la programació del primer trimestre de la temporada 24-25 en el Teatre Arniches, amb 40 propostes de teatre, circ, música, cinema i dansa
* Es posa en marxa el Club Arniches, una iniciativa que proposa als espectadors acostar-se al teatre a través de trobades amb les companyies**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), obri a Alacant la Temporada 2024-2025 del Teatre Arniches amb un total de 40 propostes de teatre, circ, música, cinema i dansa.

La secretària autonòmica de Cultura, Pilar Tébar, acompanyada per la delegada territorial de l’IVC a Alacant, Alicia Garijo, ha presentat la programació que inclou 12 cites amb el teatre, 3 amb la dansa, 4 amb el circ, en 3 de les quals la música tindrà un especial protagonisme, 11 sessions de cinema, 9 jornades de campanya escolar i una sessió de la nova iniciativa ‘Club Arniches’.

Tébar ha manifestat “el compromís de la Conselleria d’Educació, Cultura, Universitats i Ocupació amb la vertebració de la cultura a la Comunitat Valenciana mitjançant una programació d’arts escèniques de qualitat i oberta a tots, amb vocació d’atraure nous espectadors”. Així mateix, ha subratllat “la importància de projectes de mediació com el Club Arniches per a promoure l’interés pel teatre mitjançant la participació activa del públic”.

Per la seua part, Alicia Garijo ha expressat la seua satisfacció per presentar este catàleg que, segons ha apuntat, “manté la filosofia de l’IVC d’apostar per la màxima qualitat amb propostes que aporten originalitat en els continguts, en els llenguatges i en els formats”.

“A més -ha afegit- es presta especial atenció al públic familiar, així com el suport a companyies valencianes. També continuem sumant-nos a l’educació dels estudiants amb la nostra campanya escolar i posem en marxa noves iniciatives”.

**Club Arniches**

En este sentit, com a novetat, l’IVC posa en marxa enguany a Alacant el Club Arniches; un club d’espectadors que oferirà tres sessions al llarg de la Temporada 24/25, entorn de tres dels espectacles programats, en les quals entre 20 i 25 persones gaudiran d’una sessió prèvia a la representació, per a analitzar i reflexionar sobre l’obra triada, a partir de la lectura prèvia del text.

En estes vetlades participaran un o diversos membres de la producció (autor, intèrprets, direcció, creadors...). L’entrada al Club Arniches inclou l’accés a l’espectacle, el text de l’obra, així com l’assistència a la trobada amb el creador o creadora participant.

La primera sessió del Club Arniches serà el divendres 13 de desembre, a les 19:30 hores, amb els participants sobre l’escenari. Serà una trobada amb Alberto Conejero per a parlar sobre la seua obra *En mitad de tanto fuego,* que es representarà el dissabte 14 de desembre, a les 20:30 hores.

A més, en esta temporada es mantenen els habituals blocs ‘Som Menuts’ dedicat al públic familiar; ‘I... Per a tots’ que es dirigix a públic de totes les edats; i ‘Nadal a l’Arniches’. També es manté la programació de La Filmoteca que, des de setembre a desembre, oferix 11 projeccions, 6 de les quals estan emmarcades en un cicle de François Truffaut.

D’altra banda, el Teatre Arniches manté col·laboracions amb festivals escènics organitzats per diferents institucions i associacions. Així, durant este trimestre, acollirà representacions de Circarte, la Muestra de Autores Contemporáneos, Festitíteres i Escena Erasmus.

Així mateix, la Campanya Escolar 2024-2025 ja ha presentat el seu programa anual a tots els centres d’ensenyança primària i secundària de la província d’Alacant amb 23 espectacles de teatre, dansa, circ, música i cinema.

Amb la finalitat de continuar generant cultura accessible, el Teatre Arniches oferix tres modalitats d’abonament: el Gran Abonament, amb 12 espectacles per 96 euros; l’Abonament Jove, per a jóvens de fins a 30 anys que disfrutaran d’estos 12 espectacles al preu de 36 euros, i l’Abonament a la Carta, que permet triar 6 espectacles per 54 euros.

A més, es manté l’ampli ventall de descomptes habituals, així com les promocions de 5 x 4 en la programació ‘Som Menuts’.

**La programació**

L’activitat escènica arranca l’11 d’octubre amb la producció del Centro Dramático Nacional *Breve historia del ferrocarril español*. La seguiran el 12 d’octubre la companyia alacantina Federico Menini, que presenta *Llar*, un espectacle de circ inspirat en els inicis de l’arquitectura, amb equilibris i una depurada tècnica de malabars i investigació amb els objectes.

El divendres 18, Barco Pirata i Teatro Español presenten *14,4*, un espectacle de Juan Diego Botto, Sergio Peris-Mencheta i Ahmed Younoussi sobre la immigració. El dissabte 19 el Festival Circarte arriba a l’Arniches amb la companyia catalana Rauxa que presenta *Teatro de papel* per a públic de totes les edats. El dissabte 26 és el torn de la dansa, de la mà de la companyia alacantina Marroch, amb l’estrena absoluta del seu espectacle *El oso*.

Del 2 al 10 de novembre aterra la Muestra de Teatro Español de Autores Contemporáneos, amb quatre funcions en Arniches. El 15 de novembre seguirem amb un clàssic, *El zoo de vidre* de Tennessee Williams.

Les dos cites següents seran dins del cicle ‘I...Per a tots!’, amb Pepe Viyuela, que presenta *Encerrona* el dissabte 16 de novembre, i el divendres 22, dos sessions de *Cuento de Navidad (encapsulando a Dickens)*.

El dissabte 26, la dansa pren l’Arniches de la mà de Christine Cloux, Premi Max 2024 a millor intèrpret femenina de dansa i nominada a millor espectacle de dansa per *Corps Seul,* i millor ballarina en els Premis de les Arts Escèniques de la Generalitat 2023. Novembre s’acomiada amb música i circ de la mà de la companyia canadenca L’Orchestre d’Homes-Orchestre que presenta *Playing Tom Waits*.

En desembre, la companyia andalusa Da.te Danza oferirà *¿Cuál es mi nombre…?* el diumenge, 1 de desembre, a les 12:00 hores, dins del cicle ‘Som menuts’.

Festival Grec i Miramedia produïxen *En mitad de tanto fuego*, la peça d’Alberto Conejero que, a més, és l’obra seleccionada per a inaugurar el Club Arniches. La funció serà el dissabte, 14 de desembre i el dia 20 la companyia valenciana Arden presenta *Maleïdes Dames*.

**Nadal a l’Arniches**

El circ pren l’escenari el 21 de desembre amb *Lady Panda*, un espectacle recomanat per La Red Nacional de Teatros y Auditorios. Així mateix, els dies 26 i 27 de desembre se celebra el cicle ‘Nadal a l’Arniches’ amb l’espectacle de titelles i música *Ritmos Animalescos* de la companyia alacantina Fàbrica de Paraules & Arena en los Bolsillos; i *Alícia al Musical de les Meravelles*, guardonat com a millor musical familiar en els Premis del Teatre Musical 2020, guanyadora de deu Premis BroadwayWorld Spain 2020 i millor espectacle infantil i familiar en els Premis Teatro de Rojas de Toledo 2020.

**Venda d’entrades**

Tota la programació de l’IVC Alacant es pot consultar en la [pàgina web](https://ivc.gva.es/), en la qual també es podrà descarregar el programa trimestral i accedir a la taquilla en línia. L’horari de taquilla física de dimarts a divendres de 10:00 a 14:00 hores, dijous de 17:30 a 20:00 hores i dos hores abans de cada representació.

Fecha: 20/09/2024